
Παρουσίαση λευκώματος

και έκθεση φωτογραφίας

Tην Τετάρτη 22 Απριλίου 2015, o Σύνδεσμος Αποδήμων Διαμερίσματος Μόρφου Αγγλίας πραγματοποίησε στο Σπίτι της Κύπρου την παρουσίαση του λευκώματος και τα εγκαίνια έκθεσης φωτογραφίας, με τίτλο MORPHOU - Ενθύμιο 35 Χρόνια.


 Η Μορφωτικός Σύμβουλος κ. Μαρία Παναγίδου καλωσόρισε τους παρευρισκομένους και στη συνέχεια διάβασε τους χαιρετισμούς του Προέδρου της Βουλής των Αντιπροσώπων κ. Γιαννάκη Ομήρου και του Πρέσβη της Κυπριακής Δημοκρατίας κ. Κυριάκου Κενεβέζου, οι οποίοι δεν κατέστη δυνατόν να παρευρεθούν στην εκδήλωση λόγω έκτακτων υπηρεσιακών υποχρεώσεων.

Χαιρετισμό επίσης απηύθυνε ο Δήμαρχος της Ιεράς Πόλης του Μεσολογγίου κ. Νικόλαος Καραπάνος.

Για το λεύκωμα, τη δύναμη της ιστορικής μνήμης, το σθένος της επιβίωσης που επέδειξαν οι Έλληνες της Κύπρου σε αιώνες ιστορικών περιπετειών, τον απόδημο κυπριακό Ελληνισμό και την ιστορία της όμορφης Μόρφου, μίλησαν ο Ομότιμος Καθηγητής Αρχαίας Ελληνικής Φιλολογίας του Πανεπιστημίου Αθηνών κ. Ανδρέας Βοσκός, ο Πρώην Αντιπρόεδρος του Ελληνικού Κοινοβουλίου και πρώην Υφυπουργός Απόδημου Ελληνισμού Γρηγόρης Νιώτης, ο Πρέσβης ε.τ. της Κυπριακής Δημοκρατίας κ. Περικλής Νεάρχου και ο Ομότιμος Καθηγητής Μεταβυζαντινής και Νεώτερης Ελληνικής Φιλολογίας του Πανεπιστημίου Αθηνών κ. Κωνσταντίνος Κασίνης.

Το λεύκωμα παρουσιάζει την πορεία του Συνδέσμου από την ίδρυσή του το 1979 και καταγράφει τις δράσεις και τον αδιάκοπο αγώνα των μελών του για τη διατήρηση της ιστορικής μνήμης, για την ελευθερία και το δικαίωμα της επιστροφής στη γενέθλια γη. Ταυτόχρονα καταγράφει τις προσπάθειες του Συνδέσμου για συστράτευση και τη διασφάλιση της συνοχής της κοινότητας των Μορφιτών στην Αγγλία με τη δημιουργία προσβάσεων και την ανάπτυξη επαφών μεταξύ των αποδήμων δεύτερης και τρίτης γενιάς.
Κατά τη διάρκεια της εκδήλωσης ακούστηκε σε πρώτη εκτέλεση ο Ύμνος της Μόρφου, σε μουσική Μιχάλη Χατζημιχαήλ και στίχους Κώστα Κοτζιαμάνη.
Η παρουσίαση του λευκώματος ολοκληρώθηκε με την αντιφώνηση και τις θερμές ευχαριστίες του  Γλύπτη και Πρόεδρου του Συνδέσμου Αποδήμων Διαμερίσματος Μόρφου Αγγλίας Νικόλαου Κοτζιαμάνη.
Μετά το πέρας της παρουσίασης του λευκώματος πραγματοποιήθηκαν τα εγκαίνια της ομότιτλης έκθεσης φωτογραφίας.

Οι φωτογραφίες της έκθεσης, οι οποίες περιλαμβάνονται στο βιβλίο, αποτελούν ενθύμιο για όσους έζησαν τα γεγονότα που απεικονίζουν και ταυτόχρονα είναι παρακαταθήκη για τις επόμενες γενιές.

Διάρκεια Έκθεσης: 23 - 29 Απριλίου 2015

Ώρες λειτουργίας: Δευτ. – Παρ. 10:00 -15:00
23 Απριλίου 2015

